Økonomien hang ikke sammen i dette års udgave af Litteraturfestivalen Ordkraft. Fra fonde, sponsorer og offentlige myndigheder var der i alt samlet 1,5 millioner kroner ind, men alligevel endte festivalen med et underskud på 200.000 kroner. Udgifterne skred, og entreindtægterne var ikke så store som ventet. - Vi fik desværre et underskud på grund af manglende økonomistyring, og det arbejder vi som små heste på at få ud af verden, så der kan komme et Ordkraft til næste år, siger Ordkrafts formand, Jørgen Pyndt. Det økonomiske rod betyder, at idemanden bag Ordkraft, Evanthore Vestergaard, måtte fratræde posten som projektleder. - Vi vil sikre, at det ikke sker igen ved at lave bedre økonomistyring. For der skal blive et Ordkraft 2013 - og '14, '15 og '16. Det er så fantastisk en begivenhed, at nordjyderne har fortjent at den overlever - også på lang sigt, siger Jørgen Pyndt. Underskuddet dækkes arrangørerne. Det er Aalborg Bibliotekerne, Aalborg Kongres & Kultur Center samt de tre nordjyske mediehuse DR Nordjylland, TV2Nord og Nordjyske Medier. Jørgen PÅyndt forsikrer dog, at alle investorer får deres penge igen.

Referat:
Litteraturfestivalen i Nordkraft endte med et underskud på 200.000 kroner.